<classify> RAIS John Magufuli amesema wananchi wanapaswa kuchagua viongozi watakaowaletea maendeleo na si kuangalia maslahi yao binafsi.Pia amewataka wananchi kujitokeza kwa wingi kesho na kushiriki kupiga kura katika Uchaguzi wa Serikali za Mitaa, unaofanyika nchi nzima. Alitoa msisitizo huo jana wakati akizungumza katika mkutano wa hadhara, uliofanyika Soko la Kimataifa lililopo Nzuguni jijini hapa.Novemba 24, mwaka huu ni siku ya uchaguzi wa serikali za mitaa, nendeni kuchagua viongozi mnaowahitaji kwa ajili ya maendeleo ya Dodoma na nchini nzima, alisema.Akizungumzia Uchaguzi wa Mitaa na Uchaguzi Mkuu wa mwakani, Rais Magufuli alisema wananchi wanapaswa kuchagua viongozi watakaowaletea maendeleo na si kuangalia maslahi yao binafsi.Alisema wapo viongozi, wakiwemo wabunge na madiwani, ambao wamefanya kazi nzuri na wananchi wanapaswa kuwachagua. Alisema si nia yake kuwafanyia kampeni viongozi hao, ambao uchaguzi wao utafanyika mwakani.Rais Magufuli pia aliwaagiza madiwani, waende kuwapa salamu wananchi ambao ndio wapiga kura, wajitokeze kesho kwa ajili kutimiza haki yao ya kuchagua viongozi wa serikali za mitaa, wanaowataka na kuamini wanaweza kuwasimamia na kuwaletea maendeleo.Akizungumzia uchaguzi wa serikali za mitaa utakaofanyika kesho, Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Seleman Jafo alisema maandalizi ya uchaguzi huo ambao umetengewa bajeti ya Sh bilioni 82.9, yamekamilika. Alisema uchaguzi huo utafanyika katika vijiji 12,319, vitongoji 64,384 na mitaa 4,263.Alisisitiza kuwa Serikali ilishakamilisha Kanuni za uchaguzi huo wa kesho. Pia imekamilisha Kanuni za Uchaguzi wa Mwenyekiti wa Mitaa katika Mamlaka ya Miji, Kanuni za Uchaguzi wa Mwenyekiti wa kijiji, wajumbe wa serikali za kijiji na Kanuni za Mwenyekiti wa kitongoji katika mamlaka ya miji. Pamoja na hayo, pia imeshaandaa Mwongozo wa uchaguzi wa viongozi wa vijiji za mwaka 2019, Mwongozo wa elimu ya mpiga kura wa serikali za mitaa na kuhakiki na kuandaa matangazo ya maeneo ya utawala katika serikali za mitaa zinazohusika.Wakati mwaka huu vyama mbalimbali vya upinzani, vimetangaza kujitoa, katika uchaguzi huo mwaka 2014, jumla ya vyama vya siasa 15 vilishiriki uchaguzi, ambapo kati yake 11 vilipata wawakilishi na vinne havikupata kiti hata kimoja.  <topic>: KITAIFA 